**Askim, Hobøl og Spydeberg Avløpssamarbeid IKS**

**Representantskapets eierstrategi overfor Askim, Hobøl og Spydeberg Avløpssamarbeid IKS**

Strategi for perioden 2016 - 2019

**19.10.15**

Innhold

[Prosess 2](#_Toc431026818)

[Eierstrategi overfor Askim, Hobøl og Spydeberg Avløpssamarbeid IKS 3](#_Toc431026819)

[Hensikt 3](#_Toc431026820)

[Kjernevirksomhet 3](#_Toc431026821)

[Forutsetninger 3](#_Toc431026822)

[Styringsprinsipper 4](#_Toc431026823)

[Økonomi 4](#_Toc431026824)

[Utviklingsområder 5](#_Toc431026825)

# Prosess

Representantskapets vedtak 28.04.15

Representantskapet for Askim, Hobøl og Spydeberg Avløpssamarbeid IKS vedtok 28.04.15 å nedsette et strategiutvalg for utarbeidelse av eierstrategi for selskapet:

«I henhold til ny selskapsavtale skal det utarbeides en eierstrategi. Representantskapet skal være ansvarlig for å utarbeide strategien og skal sluttbehandles der, men kommunene skal være høringsinstans. Eierstrategien skal i motsetning til selskapsavtalen være mer detaljert og omhandle eiernes forventninger til selskapet.

Eierstrategien skal utarbeides av et strategiutvalg med følgende personer:

* Håvard Osflaten
* Heidi Vildskog
* Sverre Gjølstad
* Tor Herland
* Tor Morten Mandt
* Åsmund Kobbevik (sekretær)

PROSESS

Strategiutvalget møttes første gang 15.06.15 og har totalt gjennomført 3 møter.

I prosessen har det blitt drøftet ansvarsgrenser for drift og investering.

Styret har blitt orientert og konferert i løpet av perioden.

Strategien ble presentert for eierne i eiermøte 19.10.15.

*Representantskapets vedtak 30.04.15*

*Representantskapet sender eierstrategien ut som høringssak til kommunestyrene.*

*Det forutsettes at høringen sikrer deltakelse fra relevante faggrupper i kommunene.*

# Eierstrategi overfor Askim, Hobøl og Spydeberg Avløpssamarbeid IKS

## Hensikt

Askim, Hobøl og Spydeberg Avløpssamarbeid IKS (heretter AHSA) er et interkommunalt selskap etter lov om interkommunale selskap. Selskapet ble etablert i 1980 som et interkommunalt samarbeid mellom Askim, Spydeberg og Hobøl kommune.

Selskapet ble etablert for å anlegge og drive et felles interkommunalt avløpsrenseanlegg med Glomma som resipient.

Motivet for eierskapet dreier seg om stordriftsfordeler relatert til tjenesteproduksjon og kompetansetilgang. Selskapet skal være en pådriver for å realisere kommunenes ansvar i henhold til lov- og forskriftområder innenfor utslipp og forurensing.

## Kjernevirksomhet

Selskapet eier og driver

* Avløpsrensesanlegg (beliggende i Askim)
* Overføringsledning med pumpestasjoner fra Knapstad til renseanlegg

Selskapets ansvarsområder skal forvaltes i henhold til de til enhver tid gjeldende krav fra forurensningsmyndighetene og eierkommunene. Dette innebærer å innhente nødvendige tillatelser og rapportere i henhold til dette.

Selskapet kan samarbeide med virksomheter i eierkommunene, andre selskaper og aktører for å optimalisere driften.

## Forutsetninger

AHSA skal sørge for kompetent, miljøvennlig og effektiv drift av anlegg, pumpestasjoner og ledningsnett.

AHSA produserer betydelige mengder slam som er etterspurt som jordforbedring i landbruket. Uttransport og spredning på jordene besørges av AHSA.

Ristegods er problemavfall som det er kostbart å deponere, men det planlegges å installere utstyr som vil redusere mengde ristegods betydelig.

AHSA har i dag vaktsamarbeid med Hobøl kommune om deres avløpsanlegg. Som et utviklingsområde skal det sees på løsninger for et felles vaktsamarbeid med alle eierkommunene. Dette bør samlet sett kunne gi bedre økonomi og mindre sårbarhet.

Særskilt om konsesjon og avvik

AHSA søker på vegne av eierkommunene om konsesjon for utslipp. Det ligger til grunn at AHSA skal ha et koordineringsansvar overfor kommunenes saneringsplaner og påslippstillatelser.

Mye nedbør byr i dag på store utfordringer ved renseanlegget. Overvannsproblematikk medfører fortynnede vannmengder som går ut over rensegraden[[1]](#footnote-1). Innlekkingen skjer primært på det kommunale ledningsnettet, mens AHSA er sluttbruker. Likevel er det AHSA som får avvik i forhold til rensegrad.

Eierstrategien forutsetter at overvannsproblematikk er eierkommunenes ansvar, og forplikter eierne på følgende grep

* AHSA skal inviteres til å delta i alt som gjelder planlegging knyttet til hovedavløpsledningen.
* Det skal avgis en årlig statusrapport, med planer fra kommunene (som AHSA kan legge frem for Fylkesmannen). Kommunene skal kartfeste områder som er sanert og som gjenstår.
* Det skal være like frister i kommunene for å rette opp mangler/avvik. Frister/strategier for tilkobling og retting av feil hos sluttbruker, skal samordnes.
* Dersom selskapet får dagsbøter som skyldes overvann, vil eierkommunen få regningen.

Før etablering av ny næringsvirksomhet i kommunene skal AHSA tas med på råd knyttet til påslippstillatelser. Det forutsettes at kommunene setter krav om egenrensing og volumbegrensninger.

## Styringsprinsipper

Prinsippene som eierne legger til grunn for styring av og samhandling med selskapet er nedfelt i Interkommunal Eierskapsmelding for Indre Østfold.

Representantskapet er AHSA sitt eierorgan. Hver eierrepresentant har ansvar for å rapportere til sitt kommunestyre og innhente kommunestyrets syn på aktuelle saker.

Selskapets representantskap og styret kan ta initiativ til å avholde eiermøter. Eiermøtene benyttes til å utveksle informasjon fra virksomheten, drøfte selskapets rammebetingelser og investeringsplaner, der eierne gir styringssignaler. Møtene skal forberedes med utsendelse av informasjon og spørsmål til avklaringer på forhånd, der økonomiske konsekvenser (grunnlag for gebyr) belyses. Det er viktig at eierne får det nødvendige underlaget for å vurdere alternativer og veivalg.

Representantskapets leder og styreleder kan gjensidig kalle hverandre inn til dialogmøter for å følge opp kontakten mellom selskapet og eierne. Dialogmøtet kan være en nyttig arena for å planlegge eiermøter og drøfte aktualitet og omfang av saker.

Daglig leder skal minimum en gang i året invitere eierkommunene til fagmøter, hvor aktuelle fagpersoner drøfter selskapets leveranser til kommunene og deres innbyggere, herunder tjenestenivå, omfang og grenseoppganger mellom selskapets og kommunenes ansvar. Fagmøtet skal besitte nødvendig kompetanse innenfor selskapets områder og forankre dialogen med selskapet innad i egen organisasjon. Selskapet har sekretæransvaret for faggruppen. Aktuelle saker fra fagmøtene fremmes gjennom selskapets styringsstruktur.

## Økonomi

AHSA fører regnskap etter regnskapsloven og ikke kommunale regnskapsprinsipper. Det forutsettes at selskapet har en budsjettstyring som sikrer god likviditet. Selskapets formuesforvaltning skal i henhold til § 13 i lov om interkommunale selskaper være gjenstand for betryggende kontroll.

Medlemskommunene er økonomisk forpliktet for selskapet i henhold til den prosentvise fordeling av driftsutgifter, dvs. ut ifra målte avløpsmengder.

Det er stor utvikling i samtlige AHSA-kommuner og det må påregnes økte behov for investeringer, spesielt overføringsledning og pumpestasjoner og mulig ny renseteknologi. Dagens kjerneoppgaver og eierandel legges til grunn for fremtidige investeringer og driftskostnader.[[2]](#footnote-2)

## Utviklingsområder

Selskapets ansvar

* Vurdere løsninger for å håndtere store avløpsmengder(nedbør som følge av klimaendringer)[[3]](#footnote-3)

Samarbeidsoppgaver

* Følge opp kommunenes forpliktelser i forbindelse med overvann, som beskrevet i denne strategi.
* Samarbeid om påslippstillatelser ved etablering av ny næringsvirksomhet. AHSA foreslår felles retningslinjer som skal gjelde for eierkommunene.
* Det innledes et prosjekt for et mulig felles vaktsamarbeid. Rådmannsgruppen er prosjekteier.

Eiernes ansvar

* Eierne vil vurdere organisasjonsform og forberede en evt. organisasjonsendring etter at spørsmål om kommunestruktur er avklart.

Styret rapporterer jevnlig til eierne på selskapets utviklingsområder, både selskapets ansvar og beskrevne samarbeidsområder.

1. I 2014 klarte ikke renseanlegget kravet på 90 % rensing av totalfosfor (78 %). [↑](#footnote-ref-1)
2. Selskapets totale rammer for låneopptak vurderes i tråd med investeringsbehov. [↑](#footnote-ref-2)
3. Fordrøyningsbasseng har vært drøftet, men vurderes som urealistisk pga. stort volumbehov. Ny teknologi i renseanlegg utredes. [↑](#footnote-ref-3)